Փշաթեփուկ

Փշաթեփուկ  (Acantholepis), բարդածաղկավորների ընտանիքի միամյա խոտաբույսերի ցեղ․ ունի մեկ տեսակ՝ փշաթեփուկ արևելյան։ Հանդիպում է Առաջավոր և Միջին Ասիայի անապատներում և կիսաանապատներում։ ՀԽՍՀ–ում փշաթեփուկն աճում էր Արարատյան գոգավորության քարքարոտ, ավազային և գիպսային անապատներում՝ Զովաշեն, Ձորաղբյուր և Ջրվեժ գյուղերի շրջակայքում։ Փշաթեփուկը՝ 5–25 սմ երկարությամբ, սպիտակաթավ ցողունով էֆեմեր, կարճակյաց բույս է։ Տերևներն ամբողջական են, գծային, նշտարաձև, երկարությունը՝ մինչև 8 սմ։ Ընդհանուր ծածկոցի թերթերը կարճ նշտարաձև են, խիտ թաղիքային թավով՝ եզրին բարակ փշիկներով։ Սերմիկները փուփուլավոր են, հակաձվաձև, փայլուն՝ 3,5 մմ երկարությամբ։